Nuwe president vir NamChefs - Society - Windhoek Express
Friday, May 24th, 2019 23:02:32
17 September 2018 | Society
Philip Klynsmith tydens vanjaar se Kapana kompetisie. Foto verskaf.
Yolanda Nel - Die nuwe president van die Namibiese Sjefsvereniging (NamChefs) het verlede week die leisels oorgeneem.
Philip Klynsmith het by Sanet Prinsloo oorgeneem, wat die pos die afgelope ses jaar beklee het. "Ek voel nog steeds bietjie oorweldig. Sanet het ongelooflike groot skoene vir my gelaat wat gevul moet word," sê hy.
Tog is hy reg vir die nuwe uitdaging.
"Ek is opgewonde wanneer ek dink hoe hierdie vereniging kan groei en hoe ons saam hierdie industrie kan laat ontwikkel," sê Philip opgewonde. Die nuwe span het reeds baie planne wat bespreek moet word. "Ons beplan groot dinge!"
Philip sê die aspek van die vereniging wat hy die meeste geniet is die nuwe mense wat hy ontmoet. "Ek kan leer by elkeen van hulle. Tot die jong skoolkind wat in die kookkompetisie deelneem tot die mense in die bedryf. Hulle fasineer my en ek leer ongelooflik baie."
Dit is vir hom heerlik om te sien hoe sjefs in die land ook anders dink oor kos. "Veral in kompetisies. Almal kry dieselfde bestanddele, maar elke deelnemer sit 'n ander bord kos voor jou neer. Die passie en kreatiwiteit is aansteeklik."
Een van die uitdagings is dat almal wat deel is van die bestuur steeds 'n voltydse werk het. "Maar wanneer 'n mense 'n passie vir iets het, dan maak ons dit werk en ons maak tyd daarvoor."
Ander lede van die bestuur is is Yannick Schweigardt, Ralph Hergott, Terry Jenkinson, Wolfgang Schenck en Gerald Cloete. Barbara Huber-Schenck is steeds die sekretaresse en Elsa Carstens die tesourier.